Juice Wrld var meðal listamanna sem komu fram á iHeartRadio-tónlistarhátíðinni í september sl . AFP Bandaríski rapparinn Jarad Anthony Higgins eða Juice WRLD er látinn , 21 árs að aldri , eftir að hafa fengið flog á Chicago Midway-flugvellinum í Illinois-ríki í Bandaríkjunum . Fréttastofa BBC segir frá þessu en það var vefmiðillinn TMZ sem greindi fyrst frá andláti rapparans . Réttarmeinafræðingur í Cook-sýslu í Chicago staðfestir að rapparinn hafi látist fyrr í dag . Dánarorsök liggur ekki fyrir en vitað er að hann fékk flogakast . Lögregluyfirvöld í Chicago-borg rannsaka nú málið . Rapparinn var best þekktur fyrir lögin All Girls Are the Same og Lucid Dreams sem urðu vinsæl á síðasta ári . Lucid Dreams náði öðru sæti á vinsældalistanum Billboard Hot 100 og í kjölfarið skrifaði rapparinn undir þriggja milljóna dollara plötusamning við útgáfufyrirtækið Interscope Record . Platan hans Death Race for Love náði alla leið í efsta sæti Billboard-listans á þessu ári . Margir aðdáendur rapparans sem og þekktir tónlistarmenn vottuðu virðingu sína á samfélagsmiðlum í dag .